**Obrazloženje polugodišnjeg izvještaja o izvršenju financijskog plana Dječjeg vrtića Leptirići za 2025. godinu**

**Uvod**

Odredbom članka 86. Zakona o proračunu (''Narodne novine'', broj 144/21 ) i članka 52. stavka 4. Pravilnika o polugodišnjem i godišnjem izvještaju izvršenju proračuna ( "Narodne novine", broj 85/23) utvrđena je obveza ravnateljice da Upravnom vijeću dostavi na usvajanje prijedlog polugodišnjeg izvještaja o izvršenju financijskog plana.

Polugodišnji izvještaj o izvršenju financijskog plana sadrži opći dio, posebni dio, obrazloženje i posebne izvještaje.

Opći dio se sastoji od sažetka Računa prihoda i rashoda i Računa financiranja, Računa prihoda i rashoda i Računa financiranja.

Posebni dio polugodišnjeg izvještaja o izvršenju financijskog plana iskazuje se u izvještaju po programskoj klasifikaciji.

Obrazloženje polugodišnjeg izvještaja o izvršenju financijskog plana sadrži obrazloženje općeg djela kroz obrazloženje ostvarenje prihoda i rashoda, primitaka i izdataka u izvještajnom razdoblju te obrazloženje prenesenog viška iz prethodne godine i viška za prijenos u sljedeće izvještajno razdoblje.

Obrazloženje još sadrži i posebne izvještaje a to su stanje novčanih sredstava na računu, Izvještaj o zaduživanju na domaćem i stranom tržištu novca i kapitala, Izvještaj o danim jamstvima i plaćanjima po protestiranim jamstvima, izvještaj o danim zajmovima i potraživanjima po danim zajmovima.

**Prihodi poslovanja**

**6** - Ostvareni prihodi poslovanja iznose 167.180,66 eura odnosno 26,58% izvornog plan 2025. godine.

**65** - Prihodi od upravnih i administrativnih pristojbi, pristojbi po posebnim propisima i naknada ostvareni su iznosu od 17.495,00 eura odnosno 114,49% izvršenog u istom izvještajnom razdoblju prethodne godine, a odnose se na uplate roditelja za sufinanciranje rada dječjeg vrtića.

**67** - Prihodi iz nadležnog proračuna i od HZZO-a temeljem ugovornih obveza ostvareni su u iznosu od 149.685,66 eura odnosno 29,59% plana 2025. godine a odnosi se na prihode iz proračuna Općine Bibinje za financiranje rashoda poslovanja i prihode iz proračuna Općine Bibinje za financiranje projekta Ispunjenije djetinjstvo. Razlog odstupanja u odnosu na prethodnu godinu porast rashoda za zaposlene i porast troškova namirnica koji se financiraju iz proračuna Općine Bibinje.

**Prihodi od prodaje nefinancijske imovine**

Prihodi od prodaje nefinancijske imovine nisu ostvareni.

**Rashodi poslovanja**

**3** - Ostvareni rashodi poslovanja iznose 188.775,20 eura odnosno 30,02% plana 2025. godine.

**31** - Rashodi za zaposlene iznose 161.434,79 eura odnosno 67,88% više u odnosu na isto izvještajno razdoblje prethodne godine, a odnose se na bruto plaće u iznosu od 130.736,27 eura, isplatu „uskrsnica“ u iznosu od 1.200,00 eura, naknade za bolovanje u iznosu od 441,44 eura, naknadu za troškove prehrane u iznosu od 3.950,00 eura, naknadu za regres u iznosu od 3.600,00 eura te na troškove doprinosa za obvezno zdravstveno osiguranje u iznosu od 21.507,08 eura. Razlog razvidnog povećanja ovih rashoda u odnosu na prethodno izvještajno razdoblje je povećanje osnovice i koeficijenata za izračun plaća zaposlenika, povećanje zaposlenih te knjiženje sedam plaća na rashode u odnosu na prethodnu godinu kada je bilo iskazano na računu 193 Rashodi budućih razdoblja.

**32 -** Materijalni rashodi ostvareni su iznosu od 27.040,01eura odnosno 103,7% u odnosu na isto izvještajno razdoblje prethodne godine a odnosi se na naknade troškova zaposlenima u iznosu od 749,53 eura, rashodi za materijal i energiju u iznosu od 13.553,31 eura, rashodi za usluge u iznosu od 10.410,50 eura i ostali nespomenuti rashodi u iznosu od 2.326,67 eura.

**321 -** Naknade troškove zaposlenima ostvarene su u iznosu od 749,53 eura a odnosi se na naknade za prijevoz u iznosu od 169,53 eura i stručno usavršavanja zaposlenika u iznosu od 580,00 eura. Smanjenje ovih rashoda u odnosu na prethodno izvještajno razdoblje odnosi se na edukaciju za djelatnika.

**322 -** Rashodi za materijal i energiju ostvareni su u iznosu od 13.553,31 eura odnosno 5% više u odnosu na isto izvještajno razdoblje prethodne godine, a odnose se na uredski materijal i ostali materijalni rashodi u iznosu od 2.389,50 eura, materijal i sirovine u iznosu od 10.464,80 eura, energija u iznosu od 505,00 eura, materijal i dijelovi za tekuće i investicijsko održavanje u iznosu od 87,50 eura te na sitan inventar u iznosu od 106,51 eura. Povećanje bilježimo na troškovima namirnica dok je smanjenje razvidno na energiji zbog troškova električne energije koje idu na osnivača Općinu Bibinje.

**323 -** Rashodi za usluge ostvareni su iznosu od 10.410,50 eura a odnose se na usluge telefona, pošte i prijevoza u iznosu od 992,43 eura, usluge tekućeg i investicijskog održavanja u iznosu od 112,50 eura, komunalne usluge 645,60 eura, intelektualne usluge u iznosu od 7.689,17 eura te ostale usluge u iznosu od 747,65 eura. Odstupanje u odnosu na izvještajno razdoblje prethodne godine odnosi se na intelektualne usluga zbog troškova ugovora o djelu koji su za mjesec lipanj iskazani na rashodima u odnosu na prethodnu godinu kada je bilo iskazano na računu 193 Rashodi budućih razdoblja.

**329 -** Ostali nespomenuti rashodi poslovanja iznose 2.326,87 eura a odnose se na troškove premija osiguranja u iznosu od 2.199,23 i pristojbu HRT-a u iznosu od 127,44 eura. Odstupanje se odnosi na premije osiguranja zaposlenika.

**34 -** Financijski rashodi ostvareni su iznosu od 300,40 eura odnosno 17,1% više u odnosu na isto izvještajno razdoblje prethodne godine, a odnose se usluge platnog prometa.

**Rashodi za nabavu nefinancijske imovine**

**4223 -** Oprema za održavanje i zaštitu ostvarena je u iznosu od 398,75 eura a odnosi se na nabavu i instalaciju kamera.

**4227-** Uređaji, strojevi i oprema za ostale namjene ostvareni su iznosu od 710,64 eura a odnose se na nabavu perilice posuđa.

**Primici za financijsku imovinu**

Primici od zaduživanja nisu ostvareni.

**Izdaci za financijsku imovinu i otplate zajmova**

Izdaci za financijsku imovinu i otplate zajmova nisu ostvareni.

**Rezultat poslovanja**

Na dan 30.06.2025. godine utvrđen je manjak prihoda i primitaka nad rashodima i izdacima u iznosu od 22.703,93 eura, te ako tome pridodamo preneseni višak od 3.838,60 eura daje ukupan manjak od 18.865,63 eura. Manjak se odnosi na plaću za lipanj koja se financira iz proračuna Općine Bibinje i isplaćuje u mjesecu srpnju.

**Stanje novčanih sredstva na računu proračunskog korisnika**

Stanje novčanih sredstava Dječjeg vrtića Leptirići na dan 01.01.2025. godine iznosi 3.252,06 eura, dok na kraju izvještajnog razdoblja odnosno na dan 30.06.2025. godine je 7.620,29 eura.

**Izvještaj o zaduživanju na domaćem i stranom tržištu novca i kapitala**

Dječji vrtić Leptirići nema aktivnih zaduženja.

**Izvještaj o danim zajmovima i potraživanja po danim zajmovima**

Dječji vrtić Leptirići nema dane zajmove.